ET Euroopa Liidu Teataja C 218/6

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 218/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KOONDDOKUMENT

„ECHALOTE D’ANJOU”

EL nr: FR-PGI-0005-01253 – 25.8.2014

KPN ( ) KGT ( X )

1. Nimetus

„Echalote d’Anjou”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Pesasibul „Echalote d’Anjou” on üheiduleheline taim, mis kuulub liilialiste sugukonna (Liliacea) laugu (Allium) perekonna hariliku sibula (cepa) liigi aggregatum-rühma.

Tegemist on traditsioonilise (vegetatiivselt paljundatava) pesasibulaga, mille sordiliin on pikk Jersey ning mida turustatakse värskelt.

Pesasibulat „Echalote d’Anjou” toodetakse tootjate rühma kinnitatud ja ajakohastatud sordiloendisse kuuluvatest sortidest. Uue sordi registreerimine toimub vastavalt menetlusele, mis võimaldab kontrollida korraga nii kõiki tehnilisi kriteeriume (sealhulgas saagikust, paljunemiskiirust, säilitamiskõlblikkust, kasvatamisviisi, keskkonnaga kohanemise suutlikkust, vastupidavust haigustekitajate suhtes, toitainevajadust, tekitatavate jäätmete kogust, võimalust tootmise mehhaniseerimiseks, saagikoristust, võimalust konveiermeetodi kasutamiseks) kui ka „Echalote d’Anjou” peamisi omadusi (suurus, kuju, välimus, pikkus, koore värvus, kuivainesisaldus).

Pärast iga muutmist edastatakse lubatud sortide loend tootjatele ning kontrolliasutusele ja pädevatele kontrollivatele ametiasutustele.

Füüsikalised omadused

a) Sibulamugulad peavad olema kõvad ja tihedad, ilma õõnsa või kõva varreta ning peaaegu ilma juurepuhmata. Neil võivad samas olla järgmised väikesed defektid, mis ei või kahjustada toote üldist välimust, kvaliteeti, säilituskõlblikkust ja turustamist: väike kuju ebaühtlus, koore väliskihi praod, mille puhul on samas tagatud viljaliha kaitse.

b) Kuju: pesasibul „Echalote d’Anjou” on ühtlase, kergelt pikliku kujuga, mugula suurus jääb vahemikku 20–55 mm ning selle kõrguse ja keskmise läbimõõdu (*) suhtarv on üle 1,2. (*) keskmine läbimõõt = (suurim keskläbimõõt + vähim keskläbimõõt) / 2.

c) Sibulamugulate koored on õhukesed ja säravad, nende värvus ulatub heleoranžist helekollaseni ning muutub mugula küpsemise, kuivamise ning turustamiseelse säilitamise kestel üha enam kuldpruuniks.

Keemilised omadused

Mugulate kuivainesisaldus on vähemalt 16 %.

Organoleptilised omadused

„Ehalote d’Anjou” peamised organoleptilised omadused on järgmised: mugulad on puudutamisel kõvad, nende viljaliha on roosakas ja õrna konsistentsiga. Mugulatel on omapärane lõhn, nuusutamisel ja maitsmisel on tunda märkimisväärset kibedust.

Toote turustamine

Pesasibulat „Echalote d’Anjou” turustatakse kahel kujul:

— värske või poolkuivatatud pesasibul, mida turustatakse hooaja alguses;

— konserveeritud või kuivatatud pesasibul, mida turustatakse ülejäänud aasta jooksul ja mida iseloomustab mugula kuivanud varreots.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Mugulate kasvatamine, koristamine ja kohapealne kuivatamine toimub geograafilises piirkonnas.

3.5. Erieeskirjad viilutamise, riivimise, pakendamise jm kohta

„Echalote d’Anjou” pesasibulate esmase ladustamise, ettevalmistamise, jagamise, lõpliku suuruse määratlemise ja turustamiseks ettevalmistamise toimingud peavad toimuma geograafilises piirkonnas.

Need toimingud võimaldavad kontrollida mugulate füüsikalisi, keemilisi ja turunduslikke omadusi ning kaitsta seeläbi toote spetsiifilisi omadusi.

Nende toimingutega seotud tootjate oskusteave võimaldab kohaldada kindlaksmääratud menetlusi, mis hõlmavad käsitsi teostatavaid mugulate ettevalmistuse, jaotamise ja suuruse järgi sorteerimise toiminguid enne toote lõplikku turustamiseks ettevalmistamist. Need toimingud võimaldavad mugulaid optimaalselt ette valmistada, et tagada parimad tingimused toote kuivatamiseks vastavalt turustamise või ekspordi vajadusteks kogu aasta jooksul. Kui kõnealused toimingud viiakse läbi tootmise geograafilises piirkonnas, on kõnealuse oskusteabe näol tegemist „Echalote d’Anjou” täiendava kvaliteedi ja iseloomulike omaduste säilitamise tagatisega.

Pesasibulat „Echalote d’Anjou” turustatakse aastaringselt pakendatuna 250 g kuni 20 kg kaupa võrku, mis võimaldab toodet läbi võrgusilmade näha, või kaitstuna 5–15 kg kaupa kastides.

3.6. Erieeskirjad märgistamise kohta

Kõik pakendid, kastid või tarbijale müüdavad üksused peavad olema varustatud järgmise teabega:

— KGT toote nimetus „Echalote d’Anjou”;

— kaubanduslik kategooria;

— sertifitseerimisasutus;

— pakendamise kuupäev koos täiendava märkega: — „Soovitatav kasutada ühe kuu jooksul” (värske pesasibula puhul); — „Soovitatav kasutada kahe kuu jooksul” (konserveeritud pesasibula puhul).

4. Geograafilise piirkonna täpne määratlus

Geograafiline piirkond hõlmab Maine-et Loire’i (49) departemangu järgmiste kommuunide territooriumi:

Dénezé-sous-Doué, Les Ulmes, Louresse-Rochemenier, Meigné, Blaison Gohier, La Daguenière, La Bohalle, Saint-Mathurin-sur-Loire, Saint-Rémy-la-Varenne, Saint-Saturnin-sur-Loire, Saint-Sulpice-sur-Loire, Blou, Longué-jumelles, Saint-Philbert-du-Peuple, Vernantes, Brézé, Epied, Saint-Cyr-en-Bourg, Bauné, Chaumont d’Anjou, Cornillé-les-Caves, Fontaine-Milon, Jarzé, Lué-en-Baugeois, Sermaise, Brissac-Quincé, Charcé-Saint-Ellier-sur-Aubance, Les Alleuds, Saulgé-l’Hôpital.

Allonnes’ kanton, välja arvatud Breille-les Pini kommuun, Angers-Trélazé kanton, välja arvatud Angers’ ja Trélazé kommuunid, ning tervikuna järgmised kantonid: Beaufort-en-Vallée, Gennes, Saumur nord ja Saumur sud.

5. Seos geograafilise piirkonnaga

Geograafilise piirkonna eripära

„Echalote d’Anjou” geograafiline piirkond asub Pariisi nõo välisperimeetril, seda läbib lääne pool Loire’i org, kus domineerivad settealad ja savi-lubjakivi ladestused. Mullastik on suhteliselt kerge ja peene teralisusega, maapind sisaldab rohkesti vett.

Anjou kliima on ookeaniline. Kliima määratlemiseks kasutatakse sageli väljendit „Angers’ piirkonna mahe kliima”. Seda iseloomustavad mõõdukad temperatuurid, väike aastaringne temperatuuride kõikuvus (ligikaudu 15 °C), ühtlane ja mõõdukas sademete hulk (ligikaudu 650 mm) ja nõrgad tuuled. 1842. aasta Maine-et-Loire’i taimekasvatuse statistika kogumikus („Statistique horticole du Maine-et-Loire”) toodud komisjoni aruandes on nimetatud pesasibulate kasvatamist departemangus.

1962. aastal Mazé piirkonna tootjad ühinesid ja töötasid järk-järgult välja Jersey tüüpi pesasibulate tootmise.

Alates aastatest 1975–1980 sai pesasibulate tootmine kiire arenguimpulsi. Sel ajajärgul kujunes välja Anjou piirkonna pesasibulate tootmismajandi põhitüüp, mida iseloomustab suhteliselt suur maaüksus, mis võimaldab kasvatada pesasibulat keskmiselt 3–4 hektari suurusel maa-alal ning mida täiendavad teised monokultuurid.

Tänapäeval kasutatavad kasvatusmeetodid põhinevad traditsioonilistel kasvatusharjumustel ja -meetoditel, mida iseloomustab märkimisväärses ulatuses käsitöö kasutamine järgmiste toimingute puhul: kasutatavate sortide valik ja taimede paljundamine (süstemaatiline termoteraapiline niisutamine), kultuuride külvikorrad, kasvupindade multšimine, käsitsi istutamine ja saagikoristus, kuivatamine põllul või vaheladudes, pesasibulate partiide moodustamine, jaotamine (visuaalne kontroll) ja turustamiseelne suuruse järgi sorteerimine, mis võimaldab turustada kvaliteetset toodet peaaegu kogu aasta jooksul enne järgmist saaki.

Toote eripära

Pesasibula „Echalote d’Anjou” peamised iseloomulikud tunnused on järgmised:

— poolpikast kujust pikem ja peenem kuju, mis on klientide ja tarbijate jaoks kõige meeldivam, terve mugula värvus ulatub oranžikast helekollaseni;

— keemilised omadused: suur kuivainesisaldus, mis peab olema vähemalt 16 %;

— organoleptiline profiil: puudutamisel tihke, roosaka ja õrna konsistentsiga viljaliha, mugulatel on omapärane lõhn, nuusutamisel ja maitsmisel on tunda märkimisväärset kibedust, mis eristab toodet teistes piirkondades kasvatatavatest pesasibulatest ning annab tootele täiendavaid kulinaarseid lisaväärtusi;

— säilitamiskõlblikkus: koristamisel täiesti valminud mugulaid on soodsates tingimustes võimalik säilitada mitme kuu jooksul, seejuures jäävad mugulad kõvadeks ning nende kaalu vähenemine on minimaalne;

— ühtlane koosseis: vegetatiivselt paljundatud mugulad on geneetiliselt täiesti identsed, mida ei ole võimalik saavutada sugulisel teel paljundatud taimede puhul (seemnete abil paljundatud pesasibulad).

Kõnealuse pesasibula morfoloogia, tekstuur ja värvus erinevad teistes piirkondades kasvatatavate pesasibulate omadest. „Echalote d’Anjou” on omandanud hea maine, mis ulatub märkimisväärselt kaugemale tema tootmispiirkonnast ja mida tunnustatakse ka väljaspool Prantsusmaad.

Põhjuslik seos

„Echalote d’Anjou” seos tootmispiirkonnaga põhineb toote tagatud kvaliteedil ja selle mainel.

Geograafilise piirkonna määratlus põhineb looduslike tegurite ja inimtegurite koosmõjul, mis määravad „Echalote d’Anjou” omadused (piklik kuju, suur kuivainesisaldus, organoleptiline profiil, hea säilitatavus ja omaduste ühtlus) ning mis võimaldavad seda toodet eristada teistest pesasibulatest.

Peeneteraline ja ühtlane mullastik võimaldab pesasibulatel kergesti, sügavalt ja õigel ajal juurduda ning tagab iseloomulikult ühtlase suuruse ja kujuga mugulate nõuetekohase arengu.

Vee hea kättesaadavus geograafilises piirkonnas tagab taime hea veega varustatuse, sademete mõnevõrra suurem hulk maikuus langeb hästi kokku „Echalote d’Anjou” vajadustega mugulate moodustumise perioodil.

Angers’ piirkonna mahe kliima vastab „Echalote d’Anjou” temperatuurivajadustele ning võimaldab vältida füsioloogilisi põletuskahjustusi, mis võiksid mõjutada toote organoleptilisi omadusi.

„Echalote d’Anjou” omadused pärinevad lisaks tootjate oskusteabel põhinevatest vanadest kohalikest kasvatustraditsioonidest, mis ulatuvad XIX sajandisse ja mis ühtlustusid ja arenesid järk-järgult alates 1960. aastatest.

Spetsialiseeritud kasvatusmajandites on pööratud suurt tähelepanu sortide ja taimede valikule ning sellega seotud tehnilisele järelevalvele. Istutamiseelne termoteraapiline niisutamine võimaldab kaitsta mugulaid võimalike pinnaseparasiitide kahjustuste eest.

Pärast kasvupinnase hoolikat ettevalmistust istutatakse pesasibulad käsitsi, mis võimaldab kohandada istutussügavust „Echalote d’Anjou” vajadustele kõige sobivamaks. Saagi käsitsi koristamine võimaldab kõige paremini ära kasutada tootjate oskusteavet mugulate õige küpsusastme määratlemisel.

Mugulate loomulik kuivatamine kasvatuskohal võimaldab saavutada suure kuivainesisalduse ja kontsentreerida „Echalote d’Anjou” lõhna- ja maitseomadused, andes neile iseloomuliku kibeda varjundi.

Pesasibul „Echalote d’Anjou” on saavutanud üleriigilise maine, mis on nüüdseks levinud ka väljapoole Prantsusmaad. Tänapäeval turustatakse pesasibulat „Echalote d’Anjou” ligi 40 % ulatuses teatud Põhja-Euroopa riikides ning seda eksporditakse Ameerika Ühendriikidesse, Kanadasse ja Kagu-Aasia riikidesse.

Hulgiturustamisele orienteeritud pesasibulal „Echalote d’Anjou” on laialdane spetsialiseeritud klientuur, kes hindab seda toodet kõrgelt eeskätt ühtlase ja hea kvaliteedi tõttu. Toote populaarsust laia tarbijaskonna seas aitavad samuti hoida ja suurendada mitmed populaarsed üritused, nagu Echalote d’Anjou sõprade vennaskonna Chemelliersis korraldatav suur pesasibulapidu (Grande fête de l’Echalote).

Viide spetsifikaadi avaldamisele

(määruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-61e29c33-f813-43ef-9624-835de5798a87

(1) ELT L 343, 14.12.2012, lk 1.